Fyodor Yemelyanenko koronavirusga chalingan bemorlar uchun ajratilgan shifoxonada davolanayotgani ma’lum bo‘ldi

Og‘ir vazn toifasida harakat qiluvchi Bellator jangchisi Fyodor Yemelyanenko koronavirusga chalingan bemorlar uchun ajratilgan shifoxonaga yotqizildi.

Bu haqda Moskvaning 52-sonli kasalxonasi ma’lum qildi. Kasalxona ma’muriyati 44 yoshli yakkakurashchining holati haqida ma’lumot berishdan bosh tortgan.
9-yanvar kuni Yemelyanenko hid bilish qobiliyatini yo‘qotgan, tana harorati 38 darajaga chiqqan. Keyinchalik unga ikki tomonlama pnevmoniya tashxisi qo‘yilib, shifoxonaga yotqizilgandi.
Eslatib o‘tamiz, avvalroq yakkakurashchining 55 yoshli murabbiyi Vladimir Voronov koronavirus oqibatida vafot etgandi.

Ma’lumot uchun, Fyodor Yemelyanenko hozirga qadar MMA’da 46 ta jang o‘tkazib, ularning 39 tasida g‘alaba qozongan va olti bor mag‘lubiyatga uchragan. Yana bitta jangi bekor qilingan.
Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @Daryo_Sport24’ga obuna bo‘ling!